b'\n_START_ARTICLE_\nMoshe Sharet\n_START_SECTION_\nCopil\xc4\x83ria \xc8\x99i anii st\xc4\x83p\xc3\xa2nirii otomane\n_START_PARAGRAPH_\nMosh\xc3\xa9 Shertok (Sharet) s-a n\xc4\x83scut la 15 octombrie 1894, \xc3\xaen ora\xc8\x99ul Herson din Ucraina. Tat\xc4\x83l s\xc4\x83u, Yakov Shertok, ziarist \xc8\x99i scriitor, membru al mi\xc8\x99c\xc4\x83rii sioniste \xe2\x80\x9eBilu\xe2\x80\x9d, emigrase \xc3\xaen anul 1882 \xc3\xaen Palestina, aflat\xc4\x83 atunci sub domina\xc8\x9bie otoman\xc4\x83. \xc3\x8en 1906 el s-a \xc3\xaentors temporar \xc3\xaen Imperiul Rus, ca s\xc4\x83 revin\xc4\x83 \xc3\xaen Palestina \xc3\xaen anul 1906, \xc3\xaempreun\xc4\x83 cu so\xc8\x9bia, Fanya, n\xc4\x83scut\xc4\x83 Lev, \xc8\x99i cu copiii lor, Moshe \xc8\x99i Yehuda. Dup\xc4\x83 o scurt\xc4\x83 \xc8\x99edere \xc3\xaen Jaffa, au tr\xc4\x83it circa doi ani \xc3\xaen satul arab palestinian Ein Saniya, la nord de Ramallah, unde Mosh\xc3\xa9 a \xc3\xaenv\xc4\x83\xc8\x9bat s\xc4\x83 vorbeasc\xc4\x83 limba arab\xc4\x83._NEWLINE_\xc3\x8en 1908 familia Shertok s-a mutat \xc3\xaen Neve Tzedek, l\xc3\xa2ng\xc4\x83 a\xc8\x99ezarea Ahuzat Bait de pe malul M\xc4\x83rii Mediterane, \xc3\xaen nordul Iaffei, care, \xc3\xaen anul urm\xc4\x83tor, 1909, va deveni Tel Aviv._NEWLINE_Dup\xc4\x83 studii la gimnaziul ebraic \xe2\x80\x9eHerzliya\xe2\x80\x9d \xc3\xaen prima promo\xc8\x9bie de elevi a acestuia, \xc8\x99i pe care le-a terminat cu rezultate excelente, a plecat la Istanbul pentru a studia dreptul \xc8\x99i a putea apoi reprezenta \xc3\xaen fa\xc8\x9ba autorit\xc4\x83\xc8\x9bilor turce\xc8\x99ti interesele noii colectivit\xc4\x83\xc8\x9bi evreie\xc8\x99ti ce se cristaliza \xc3\xaen Palestina. \xc3\x8entre timp \xc3\xaen 1913 i-a murit tat\xc4\x83l, Yaakov. \xc3\x8en anul 1914, c\xc3\xa2nd a izbucnit primul r\xc4\x83zboi mondial, Mosh\xc3\xa9 Shertok a fost nevoit s\xc4\x83-\xc8\x99i \xc3\xaentrerup\xc4\x83 studiile \xc8\x99i s\xc4\x83 se \xc3\xaentoarc\xc4\x83 \xc3\xaen Palestina, unde a fost activ \xc3\xaen mi\xc8\x99carea de \xc3\xaencet\xc4\x83\xc8\x9benire otoman\xc4\x83 \xc3\xaen r\xc3\xa2ndurile evreilor din Palestina. A predat un timp limba turc\xc4\x83 \xc3\xaen \xc8\x99colile evreie\xc8\x99ti. Un timp a lucrat la Damasc al\xc4\x83turi de inginerul Gedalya Zilberstein, iar \xc3\xaen 1916 s-a \xc3\xaenrolat \xc3\xaen armata otoman\xc4\x83. A urmat la Istanbul un curs de ofi\xc8\x9beri \xc8\x99i, datorit\xc4\x83 excelentei st\xc4\x83p\xc3\xa2niri a limbilor turc\xc4\x83, german\xc4\x83 \xc8\x99i arab\xc4\x83, a servit ca locotenent translator militar, o parte din timp \xc8\x99i sub comand\xc4\x83 german\xc4\x83, pe fronturile macedonian, apoi \xc3\xaen sud-transiordanian \xc8\x99i Siria. Pentru aceasta a fost decorat cu Crucea de fier german\xc4\x83 \xc8\x99i cu o Medalie de merit a Imperiului Otoman.\n_START_SECTION_\nActivitatea sa politic\xc4\x83 \xc3\xaen Palestina mandatar\xc4\x83\n_START_PARAGRAPH_\nDup\xc4\x83 r\xc4\x83zboi, dup\xc4\x83 instaurarea domina\xc8\x9biei britanice, \xc3\xaen anul 1919, ca secretar al Comitetului de deputa\xc8\x9bi ai a\xc8\x99ez\xc4\x83rii evreie\xc8\x99ti din Palestina \xc8\x99i ca membru al \xe2\x80\x9eSec\xc8\x9biei pentru probleme arabe \xc8\x99i p\xc4\x83m\xc3\xa2nturi\xe2\x80\x9d a acestui comitet, s-a num\xc4\x83rat printre asisten\xc8\x9bii lui Yehoshua Hankin, \xc3\xaen activitatea acestuia de cump\xc4\x83rare de p\xc4\x83m\xc3\xa2nturi pentru rea\xc8\x99ezarea agricol\xc4\x83 evreiasc\xc4\x83 \xc3\xaen Palestina ._NEWLINE_\xc3\x8en aceasta perioad\xc4\x83 i-a cunoscut pe activi\xc8\x99tii sioni\xc8\x99ti Dov Hoz \xc8\x99i Eliyahu Golomb (fondator al Hagana) care s-au c\xc4\x83s\xc4\x83torit cu surorile sale - Rivka \xc8\x99i Ada._NEWLINE_\xc3\x8en Anglia a cunoscut-o pe Tzipora Meirov, originar\xc4\x83 din Belorusia, care \xc3\xaenv\xc4\x83\xc8\x9ba acolo tehnologia industriei laptelui. \xc3\x8en 1922 s-a c\xc4\x83s\xc4\x83torit cu ea, iar \xc3\xaen anul 1928 li s-a n\xc4\x83scut un fiu, Yaakov. _NEWLINE_\xc3\x8en 1921 a plecat la Londra pentru a studia \xc8\x99tiin\xc8\x9bele politice la London School of Economics and Political Science. Revenit \xc3\xaen Palestina dup\xc4\x83 \xc3\xaencheierea studiilor, s-a al\xc4\x83turat partidului socialist Ahdut Haavod\xc3\xa1 \xc8\x99i redac\xc8\x9biei ziarului sindicalist ebraic \xe2\x80\x9eDavar\xe2\x80\x9d. Dup\xc4\x83 unificarea partidelor Ahdut Haavoda \xc8\x99i Hapo\'el Hatzair \xc3\xaen Mapai (Partidul muncitorilor din Eretz Israel) a devenit membru al acestui partid de tendin\xc8\x9b\xc4\x83 social democrat\xc4\x83 (1930). \xc3\x8en anul urm\xc4\x83tor, 1931, s-a mutat la Ierusalim unde a fost numit adjunct al lui Haim Arlosoroff, \xc8\x99eful departamentului politic al Organiza\xc8\x9biei Sioniste. I-a succedat dup\xc4\x83 asasinarea acestuia la Tel Aviv \xc3\xaen anul 1933. A fost \xc3\xaen aceast\xc4\x83 calitate responsabilul cu rela\xc8\x9biile externe al Organiza\xc8\x9biei Sioniste vreme de 15 ani p\xc3\xa2n\xc4\x83 la proclamarea Statului Israel \xc3\xaen mai 1948, cand a devenit ministru de externe \xc3\xaen primele guverne ale acestuia._NEWLINE_Ca \xc8\x99ef al departamentului politic, Shertok a dus negocieri cu autorit\xc4\x83\xc8\x9bile britanice, a depus eforturi pentru continuarea recoloniz\xc4\x83rii Palestinei cu evrei, pentru planificarea a\xc8\x99ez\xc4\x83rilor de tip "Zid \xc8\x99i turn" (Homa umigdal), pentru construirea portului Tel Aviv dup\xc4\x83 Intifada arab\xc4\x83 din 1936 - 1939, ca r\xc4\x83spuns la suspendarea serviciilor docurilor portului arab al Jaffei. Shertok a participat la \xc3\xaenfiin\xc8\x9barea poli\xc8\x9biei evreie\xc8\x99ti \'Hebrew Settlement Police Force\', \xc3\xaen uniforme britanice, ca prelungire legal\xc4\x83 a activit\xc4\x83\xc8\x9bii organiza\xc8\x9biei subterane de ap\xc4\x83rare Hagan\xc3\xa1. A coordonat apari\xc8\x9bia \xc8\x99i depunerea m\xc4\x83rturiilor p\xc4\x83r\xc8\x9bii evreie\xc8\x99ti \xc3\xaen fa\xc8\x9ba comisiilor de anchet\xc4\x83 britanice, americane \xc8\x99i ulterior ale ONU care soseau \xc3\xaen Palestina._NEWLINE_\xc3\x8en timpul celui de-al doilea r\xc4\x83zboi mondial Mo\xc8\x99e \xc8\x98ertok a \xc3\xaencurajat \xc3\xaenrolarea voluntar\xc4\x83 a evreilor din Palestina \xc3\xaen Brigada combatant\xc4\x83 evreiasc\xc4\x83 - the Fighting Jewish Brigade, \xc3\xaen cadrul armatei britanice, pentru a lua parte la efortul de r\xc4\x83zboi antinazist. Solda\xc8\x9bi evrei au efectuat \xc3\xaen cadrul acesta \xc8\x99i ac\xc8\x9biuni militare secrete, precum mai multe para\xc8\x99ut\xc4\x83ri pe teritoriul \xc8\x9b\xc4\x83rilor afiliate Axei. Dup\xc4\x83 terminarea r\xc4\x83zboiului, c\xc3\xa2nd colectivitatea evreilor din Palestina a ajuns \xc3\xaen rela\xc8\x9bii de ostilitate cu puterea mandatar\xc4\x83 britanic\xc4\x83, pus\xc4\x83 pe compromisuri greu de acceptat fa\xc8\x9b\xc4\x83 de partea arab\xc4\x83, britanicii au procedat la masive ac\xc8\x9biuni poli\xc8\x9biene\xc8\x99ti, de perchezi\xc8\x9bii \xc3\xaen c\xc4\x83utare de arme \xc8\x99i au efectuat arest\xc4\x83ri \xc3\xaen mas\xc4\x83. La 29 iunie 1946, \xc3\xaen a\xc8\x99a numita \xe2\x80\x9eDuminic\xc4\x83 neagr\xc4\x83\xe2\x80\x9d, au fost aresta\xc8\x9bi numero\xc8\x99i conduc\xc4\x83tori ai evreilor, \xc3\xaentre care cel cu pozi\xc8\x9bia cea mai \xc3\xaensemnat\xc4\x83 a fost Mo\xc8\x99e \xc8\x98ertok. _NEWLINE_A fost de\xc8\x9binut vreme de patru luni la \xc3\xaenchisoarea Latrun. \xc3\x8en cele din urm\xc4\x83, Regatul Unit a fost nevoit s\xc4\x83 aduc\xc4\x83 problema viitorului Palestinei \xc3\xaen fa\xc8\x9ba Na\xc8\x9biunilor Unite. _NEWLINE_Mo\xc8\x99e \xc8\x98ertok a jucat un rol de frunte \xc3\xaen str\xc4\x83daniile pentru ob\xc8\x9binerea aprob\xc4\x83rii de c\xc4\x83tre ONU a planului de \xc3\xaemp\xc4\x83r\xc8\x9bire a Palestinei \xc3\xaentre un stat evreiesc \xc8\x99i unul arab, plan care contravenea obiectivelor politicii britanice \xc8\x99i se lovea de \xc3\xaempotrivirea statelor arabe.\n_START_SECTION_\nCel dint\xc3\xa2i ministru de externe al Israelului\n_START_PARAGRAPH_\nCa ministru de externe, sub numele ebraizat Mo\xc8\x99e \xc8\x98aret, a organizat eforturile pentru primirea Israelului \xc3\xaen ONU \xc3\xaen anul 1949 \xc8\x99i a participat la evenimentul oficial. A participat la stabilirea de rela\xc8\x9bii diplomatice din primele zile ale existen\xc8\x9bei Israelului cu Uniunea Sovietic\xc4\x83 \xc8\x99i \xc8\x9b\xc4\x83rile din Europa de Est, \xc3\xaentre care \xc8\x99i Rom\xc3\xa2nia, de asemenea cu SUA. A participat \xc3\xaempreun\xc4\x83 cu Ben Gurion \xc8\x99i cu Nahum Goldmann la ob\xc8\x9binerea acordului de desp\xc4\x83gubiri cu R.F. Germania \xc3\xaen 1952, ceea ce a fost de mare ajutor dezvolt\xc4\x83rii Israelului. _NEWLINE_Din 1953 rela\xc8\x9biile de colaborare dintre Sharet \xc8\x99i premierul Ben Gurion s-au r\xc4\x83cit considerabil, diferendele dintre ei focaliz\xc3\xa2ndu-se mai cu seam\xc4\x83 \xc3\xaen jurul ac\xc8\x9biunilor de represalii ini\xc8\x9biate de Ben Gurion \xc8\x99i de mai mul\xc8\x9bi ofi\xc8\x9beri superiori, \xc8\x99i care erau destinate s\xc4\x83 \xc3\xaempiedice infiltrarea de guerrilleri fedayun palestineni pe teritoriul Israelului. Fedainii ini\xc8\x9biau ac\xc8\x9biuni de teroare contra popula\xc8\x9biei civile israeliene aflate aproape de grani\xc8\x9ba cu Egiptul \xc8\x99i cu Iordania. \xc8\x98aret opta \xc3\xaens\xc4\x83 pentru o politic\xc4\x83 mai prudent\xc4\x83, tem\xc3\xa2ndu-se de escaladarea conflictului.\n_START_SECTION_\nLa conducerea guvernului\n_START_PARAGRAPH_\nDupa ce Ben Gurion a demisionat din func\xc8\x9bia de prim ministru la sf\xc3\xa2r\xc8\x99itul anului 1953, la 26 ianuarie1954 Mosh\xc3\xa9 Sharet a fost numit prim ministru al Israelului, \xc3\xaendeplinind \xc3\xaen continuare, \xc3\xaen paralel, \xc8\x99i func\xc8\x9bia de ministru de externe. E\xc8\x99ecul unei penibile ac\xc8\x9biuni de spionaj israeliene care fusese descoperit\xc4\x83 \xc3\xaen Egipt \xc3\xaen iulie 1954 - \xc8\x99i \xc3\xaen care agen\xc8\x9bi israelieni recrutaser\xc4\x83 evrei sioni\xc8\x99ti locali pentru a provoca atentate contra unor institu\xc8\x9bii occidentale \xc8\x99i a compromite noul regim na\xc8\x9bionalist al Ofi\xc8\x9berilor liberi - ("Afacerea ru\xc8\x99inoas\xc4\x83"), a dus la demisia ministrului ap\xc4\x83r\xc4\x83rii Pinhas Lavon \xc8\x99i la revenirea lui Ben Gurion la Ministerul Ap\xc4\x83r\xc4\x83rii. Sharet \xc3\xaensu\xc8\x99i nu fusese informat de aceast\xc4\x83 ini\xc8\x9biativ\xc4\x83 a serviciilor de spionaj. \xc3\x8en cele din urm\xc4\x83, din 1955 Ben Gurion a preluat din nou \xc8\x99i conducerea guvernului. Iar \xc3\xaen cursul preg\xc4\x83tirii \xc3\xaempreun\xc4\x83 cu Fran\xc8\x9ba \xc8\x99i Marea Britanie a campaniei din Sinai (criza Suezului) \xc3\xaempotriva Egiptului, Ben Gurion a preferat s\xc4\x83-l oblige pe \xc8\x98arett s\xc4\x83 demisioneze la 18 iunie 1956 pentru a nu-i pune be\xc8\x9be \xc3\xaen roate. \xc3\x8en octombrie 1956 armata israelian\xc4\x83 a ocupat Sinaiul. Sharet a \xc3\xaen\xc8\x9beles c\xc4\x83 \xc3\xaen aceste condi\xc8\x9bii \xc8\x99i-a \xc3\xaencheiat \xc3\xaen mare parte activitatea politic\xc4\x83.\n_START_SECTION_\nUltimii ani ai vie\xc8\x9bii\n_START_PARAGRAPH_\nA r\xc4\x83mas totu\xc8\x99i deputat \xc3\xaen Knesset p\xc3\xa2n\xc4\x83 la moartea sa \xc3\xaen 1965. Fiind \xc8\x99i om de litere, din anul 1957 Sharet a devenit directorul editurii "Am Oved", cea mai important\xc4\x83 cas\xc4\x83 de editur\xc4\x83 legat\xc4\x83 de institu\xc8\x9biile social democrate, de asemenea pre\xc8\x99edintele Seminarului Beit Berl, apar\xc8\x9bin\xc3\xa2nd tot de mi\xc8\x99carea social democrat\xc4\x83. \xc3\x8en anul 1961 a fost ales pre\xc8\x99edintele Agen\xc8\x9biei Evreie\xc8\x99ti._NEWLINE_\xc3\x8en anul 1965, bolnav, \xc3\xaen c\xc4\x83rucior de invalid, a rostit ultimul s\xc4\x83u discurs memorabil, la plenara partidului Mapai, \xc3\xaen care a blamat presiunile f\xc4\x83cute de fostul premier Ben Gurion de a ancheta iar\xc4\x83\xc8\x99i Afacerea ru\xc8\x99inoas\xc4\x83. Neav\xc3\xa2nd majoritate, Ben Gurion a p\xc4\x83r\xc4\x83sit atunci partidul \xc3\xaenfiin\xc8\x9b\xc3\xa2nd o list\xc4\x83 politic\xc4\x83 personal\xc4\x83, Rafi (Lista muncitoreasc\xc4\x83 israelian\xc4\x83)._NEWLINE_Moshe Sharet a murit la 7 iulie 1965 la Ierusalim, \xc3\xaen vreme ce \xc3\xaendeplinea func\xc8\x9bia de pre\xc8\x99edinte al Agen\xc8\x9biei Evreie\xc8\x99ti. A fost \xc3\xaenmorm\xc3\xa2ntat conform dorin\xc8\x9bei sale la Tel Aviv, la Cimitirul Trumpeldor, un fel de Panteon na\xc8\x9bional neoficial al Israelului. A avut trei copii - o fiic\xc4\x83 \xc8\x99i doi fii - Yaakov \xc8\x99i Haim._NEWLINE_A l\xc4\x83sat un jurnal voluminos, publicat postum de c\xc4\x83tre fiul s\xc4\x83u, publicistul Yaakov Sharet.'